## La Generalitat destina 20 milions d’euros per a reparar camins rurals i garantir l’accés a les explotacions agrícoles i ramaderes

*** El president destaca la contractació per emergència d’estes actuacions “que ja s’han posat en marxa” en quatre zones afectades per la DANA “per a aconseguir el major nombre de camins en el menor temps possible”
* S’executen a la Plana d’Utiel-Requena, la Foia de Bunyol-els Serrans-Camp de Túria, Ribera Alta-Ribera Baixa i l’Horta Sud amb una inversió mitjana de 5 milions d’euros per a cada àrea
* Assenyala que les actuacions “tindran una duració màxima de huit mesos” i destaca la coordinació amb ajuntaments i la Diputació de València per a dur-les a terme
* Avança que el Ple extraordinari del Consell aprovarà esta vesprada “mesures fiscals i de simplificació administratives ràpides i immediates” per a ajudar les famílies i empreses afectades per la DANA**

**l'Eliana.**

El president de la Generalitat, Carlos Mazón, ha destacat que el Consell destina 20 milions d’euros per a dur a terme obres d’emergència per a reparar camins rurals i així garantir l’accés a les explotacions agrícoles i ramaderes.

El cap del Consell ha avançat que la Conselleria d’Agricultura, Aigua, Ramaderia i Pesca ha adjudicat, per tramitació d’emergència, les obres de reparació de camins rurals en els municipis afectats per la DANA 2024, “que ja s’han posat en marxa i tindran una duració màxima de huit mesos”.

El president ha explicat que les obres s’han distribuït en quatre zones, per a poder dur a terme les actuacions “amb la major rapidesa possible”. Així, els diferents municipis s’han agrupat en: la Plana d’Utiel-Requena, la Foia de Bunyol-els Serrans-Camp de Túria, Ribera Alta-Ribera Baixa i l’Horta Sud. Cada zona disposarà d’una inversió mitjana de 5 milions d’euros.

Les actuacions tenen com a objectiu restablir camins rurals amb la finalitat de garantir l’accés d’agricultors i ramaders a les seues explotacions, i es prioritzaran aquells en els quals s’està efectuant la collita perquè puguen arreplegar-la, sempre atenent les necessitats que traslladen els municipis.

Així mateix, el cap del Consell ha realçat la coordinació de la Generalitat amb ajuntaments de les poblacions afectades i la Diputació de València per a dur a terme estes accions d’adequació.

Carlos Mazón ha ratificat el suport del Consell al sector primari valencià per a pal·liar les conseqüències de la DANA. Esta nova mesura se suma a les ja realitzades per la Conselleria, entre les quals destaquen el subministrament d’aliment i aigua a les explotacions ramaderes, les reparacions d’urgència en accessos a ramaderies, la retirada de productes en mal estat de les indústries agroalimentàries o la retirada d’animals morts.

**Noves mesures fiscals i de simplificació**

El cap del Consell també ha avançat que el Ple del Consell extraordinari aprovarà “mesures fiscals i de simplificació administrativa ràpides i immediates” per a ajudar a les famílies i empreses afectades per la DANA.

En concret, estos incentius estan destinats a ampliar els beneficis fiscals per a pal·liar danys personals i materials derivats del temporal i a recuperar l’activitat econòmica de les àrees afectades.

Fecha: 12/11/2024